DEĊIŻJONI TAL-KUMITAT POLITIKU U TA' SIGURTÀ EUSEC/2/2008
ta’ l-24 ta’ Ġunju 2008
dwar il-ħatra tal-Kap ta' Missjoni għall-missjoni ta’ konsulenza u assistenza ta' l-Unjoni Ewropea għar-riforma tas-settur tas-sigurtà fir-Repubblika Demokratika tal-Kongo (EUSEC RD Congo)
(2008/490/PESK)
IL-KUMITAT POLITIKU U TA’ SIGURTÀ,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 25, it-tielet paragrafu tiegħu,
Wara li kkunsidra l-Azzjoni Konġunta tal-Kunsill 2007/406/PESK tat-12 ta' Ġunju 2007 dwar il-missjoni ta' konsulenza u assistenza ta' l-Unjoni Ewropea għar-riforma tas-settur tas-sigurtà fir-Repubblika Demokratika tal-Kongo (EUSEC RD Congo) (1), u b'mod partikolari l-Artikolu 8 tagħha,
Billi:
(1)
Fl-1 ta' Marzu 2008 Michel SIDO nħatar Kap tal-Missjoni għall-missjoni ta' konsulenza u assistenza ta' l-Unjoni Ewropea għar-riforma tas-settur tas-sigurtà fir-Repubblika Demokratika tal-Kongo (“EUSEC RD Congo”).
(2)
Fit-23 ta' Ġunju 2008, Michel SIDO ppreżenta r-riżenja tiegħu minn Kap tal-Missjoni.
(3)
Is-Segretarju Ġenerali/Rappreżentant Għoli ippropona l-ħatra ta' Jean-Paul MICHEL bħala Kap tal-Missjoni ġdid għall-EUSEC RD Congo,
IDDEĊIEDA KIF ĠEJ:
Artikolu 1
Jean-Paul MICHEL huwa b'dan maħtur Kap tal-Missjoni għall-EUSEC RD Congo.
Artikolu 2
Din id-Deċiżjoni għandha jkollha effett fl-1 ta’ Lulju 2008.
Magħmul fi Brussell, 24 ta’ Ġunju 2008.